Musikkonservatoriet i Tromsø

Musikkonservatoriet er et institutt ved Norges arktiske universitetsmuseum og akademi for kunstfag (UMAK) tidligere Det kunstfaglige fakultet, Universitetet i Tromsø. Musikkonservatoriet tilbyr utøvende og pedagogiske utdanninger og et bredt utvalg av videreutdanningstilbud i musikk og drama. I tillegg bidrar Musikkonservatoriet til med emner innenfor musikk og drama tilpasset UiTs lærerutdanninger. 
Musikkonservatoriet er en videreføring av Tromsø Musikkonservatorium, som ble opprettet i 1971, og som ble en del av Høgskolen i Tromsø i 1994. I 2009 ble hele høgskolen fusjonert med Universitetet i Tromsø.
Konservatoriet har undervist i rytmisk musikk siden 2003.


== Historie ==


=== Oppstart ===
Tromsø Musikkskoles konservatorieklasse ble opprettet i 1970 og etter "langvarige konferanser og kompliserte forhandlinger med Tromsø kommune og departemente" ble konservatorievirksomheten skilt fra Tromsø Musikkskole ved formannskapsvedtak 4. oktober 1971. Samme dag ble aksjeselskapet Tromsø Musikkonservatorium stiftet, "med formål å drive musikkonservatorium, med fremtidig tilpassing til de aktuelle behov." Aksjeselskapet ble formelt stiftet av 9 privatpersoner som tegnet seg for til sammen 20 aksjer pålydende til sammen kr. 10.000. I den håndskrevne stiftelsesprotokollen er det først skrevet Nordnorsk Musikkonservatorium, men Nordnorsk er strøket over og erstattet med Tromsø.
Utstedelsen av aksjebrevene skjedde først 11. januar 1972, og da var eierforholdene noe endret. Aksjeeiere var da:

Tromsø kommune
Tromsø Byorkester
Kirsten Sand
Gunnar Jakobsen
Trond Bruun-Hanssen
Peter RundeVictor Rostin Svendsen var musikkonservatoriets første rektor. Undervisningen ble drevet etter fagplaner fra Oslo Musikkonservatorium, som var forløperen for Norges musikkhøgskole. Musikkonservatoriet hadde 2 linjer, 3-årig faglærerutdanning i musikk og 4-årig musikkpedagogisk utdanning. Studenttallet høsten 1971 var 20. Den 6. desember 1971 ble Tromsø Musikkonservatorium A/S godkjent som tilskottsberettiget etter privatskoleloven, som var vedtatt året før.
I 1975 endres navnet fra Tromsø Musikkonservatorium til Nordnorsk Musikkonservatorium.
Høsten 1976 overtok Bernt Johan Ottem som rektor, etter å ha vært inspektør siden skolen ble opprettet.


=== Reddende engler ===
I mai 1977 ble det avholdt et møte med representanter fra departementet, ordfører i Tromsø kommune og fylkesordførerne i Troms fylke og Nordland fylke for å drøfte musikkonservatoriets vanskelige økonomiske situasjon. Også Finnmark fylke var invitert, men møtte ikke. Resultatet av møtet ble at departementet påtok seg å dekke underskuddet fra 1974, og det ble forventet at Nordland og Finnmark gikk inn med delvis dekning av underskudd fra 1975 og deretter finansiering av en fast andel av budsjettet fra 1976. Fram til da var det Tromsø kommune og Troms fylke som alene hadde stått for den delen av budsjettet som ikke ble dekket av staten, mens musikkonservatoriet nå skulle bli et nordnorsk fellesansvar. 
Det ble enighet og "elevene og lærere kunne puste lettet ut".
Staten overtok i 1979 det fulle økonomiske ansvar for Nordnorsk Musikkonservatorium. Konservatoriet drives fortsatt dette året som privatskole, eid og styrt av aksjeselskapet, men kommer likevel gradvis inn under det regionale høgskolestyret i Troms.


=== Latinskolen i brann ===

De første 8 årene holdt konservatoriet til i den gamle Latinskolen i Tromsø sentrum. Natt til 7. januar 1979 brant Latinskolen og alt materiell gikk tapt. Undervisning og administrasjon ble spredt over hele byen. 
Virksomheten ble forvaltningsmessig fullt ut overtatt av staten som en statlig høgskole i 1980 og ble med dette det første statlige musikkonservatoriet i landet.
Ketil Vea overtok som rektor i 1985, Poul Erik Hansen hadde da vikariert som rektor for Bernt Johan Ottem i til sammen 3 år, og i oktober 1985 flyttet konservatoriet sammen med Tromsø Musikkskole inn i nye lokaler i Krognessveien. Fra 1989 overtok Kjetil Solvik som rektor, og ble i stillingen fram til sammenslåingen med de øvrige høgskolene i Tromsø til Høgskolen i Tromsø i 1994. Musikkonservatoriet inngår etter denne omorganiseringen som hoveddelen av Avdeling for kunstfag ved Høgskolen i Tromsø. 
Ved behandlingen av statsbudsjettet for 1996 vedtok flertallet på Stortinget å gi startbevilgning til påbygg i Krognessveien, (et behov som ble meldt inn allerede i 1988), og byggingen ble satt i gang i april 1996, med planlagt ferdigstillelse våren 1997.


=== Utdanning i kirkemusikk ===
I 1972 ble det vurdert å opprette kirkemusikkutdanning og en 1-årig videreutdanning for lærere men først høsten 1977 ble det igangsatt en 1-årig kirkemusikkutdanning. Etter to år i Tromø ble denne utdanningen flyttet til Bodø, men fortsatt som en del av Nordnorsk Musikkonservatoriums virksomhet. Utdanningen ble lagt ned etter et par år.
I 1997 ble det satt i gang et initiativ for å bygge opp et praktisk-kirkelig kompetansesenter i Tromsø. Det førte til opprettelsen av Kirkelig utdanningssenter i nord for å bøte på mangelen på kirkemusikere i landsdelen. I konservatoriets konsertsal var det satt av plass til et orgel som ble innviet i 1999, og senere ble det også bevilget midler til et kirkeorgel plassert i Grønnåsen kirke. Høgskolen bidro med midler til to øveorgler i tillegg til et mobilt lite orgel, og dermed hadde Tromsø nesten fordoblet antallet orgeler. Skolen har i dag utdanningstilbud som gir rett til tittel som kantor i Den Norske Kirke.


== Ansatte ved Musikkonservatoriet ==


=== Rektorer ===
Viktor Rostin Svendsen (Rektor 1971–1976)
Bernt Johan Ottem (1976–1985)
Poul Henrik Hansen (fungerende rektor 15. september 1980 til 15. oktober 1981 og 1. august 1982 til 31. juli 1984)
Ketil Vea (1985–1989)
Kjetil Solvik (1989–1994)


=== Kjente lærere ===
Tore Morten Andreassen
Andreas Fliflet
Torstein Lofthus
Anne-Lise Sollied Allemano
Anneli Drecker
Berit Norbakken Solset
Friederike Bischoff 
Hilde Synnøve Blix
Karen Marianne Aukner
Bjarne Isaksen
Kate Maxwell
Marit Sandvik
Geir Davidsen
Knut Erik Sundquist
Maria Medby Tollefsen
Lars Lien
Atle Sponberg
Bjørn Andor Drage
Sergej Osadchuk
Jens Christian Kloster
Jan Gunnar Hoff


== Referanser ==


== Eksterne lenker ==
Musikkonservatoriets nettsted
Universitetet i Tromsø - Norges arktiske universitet